Šokirao sam se kada sam u KBC-u, na šalteru za centralno naručivanje pacijenata, dobio termin za ultrazvuk krvnih žila nogu za moju punicu Ljiljanu Limić.



Dobiveni termin za tu pretragu je 8. lipnja 2018. godine, u 16.40. Dakle, za taj pregled punica mora čekati godinu i osam mjeseci. Zaista sam ostao zatečen, a ona je izvan sebe, hvata se za glavu i ne zna što bi - kaže naš sugrađanin Hrvoje Buretić, koji se praktički na vlastitoj koži uvjerio u nezavidno stanje domaćeg zdravstvenog sustava.



Nažalost, kilometarske liste čekanja i za rutinske pretrage su dio naše svakodnevice, što Buretić prisnažuje i pratećom dokumentacijom iz bolnice. Naime, liječnica obiteljske medicine, koja skrbi o njegovoj punici, savjetovala joj je da napravi ultrazvuk nožnih žila.



- Punica ima povišen hemoglobin i problema s krvi, pa joj zbog toga pucaju vene. U toj nesreći ima i sreću, ako se to može tako kazati, jer joj pucaju vanjske vene, a ne unutarnje. Po nogama ima krvave podljeve. Jedino što nam preostaje je da vidimo može li se gdje u gradu to obaviti u privatnoj zdravstvenoj ustanovi i koliko košta, ali to doista nema smisla, pa zašto plaćamo zdravstveno osiguranje - pita se naš čitatelj i dodaje:



- Zaista je suludo da čekamo godinu i osam mjeseci na tu bolničku pretragu. Tko zna koliko joj se može kroz to vrijeme pogoršati stanje. Ljudi lete u svemir ili osvajaju mjesec, a mi u Splitu na ultrazvuk nogu moramo čekati gotovo dvije godine. Gdje su im te puste reforme zdravstvenog sustava i kome je to bolje u hrvatskom sustavu? Ovo je sramotno, tužno i jadno.